เวิลด์เทรดเซ็นเตอร์ (ค.ศ. 1973–2001)

**เวิลด์เทรดเซ็นเตอร์** (; ย่อ: WTC) เดิมเป็นกลุ่มอาคารเจ็ดหลังในย่านไฟแนนเชียลดิสทริกต์ของโลเวอร์แมนแฮตตันในนครนิวยอร์ก อาคารส่วนใหญ่สร้างขึ้นระหว่าง ค.ศ. 1966 ถึง ค.ศ. 1975 และเปิดใช้งานอย่างเป็นทางการเมื่อวันที่ 4 เมษายน ค.ศ. 1973 ก่อนจะถูกทำลายในวันที่ 11 กันยายน ค.ศ. 2001 กลุ่มอาคารนี้ประกอบด้วย **อาคารแฝด** (Twin Towers) ที่มีความสูง 110 ชั้น ซึ่งในช่วงที่สร้างเสร็จเป็นอาคารที่สูงที่สุดในโลก โดย 1 เวิลด์เทรดเซ็นเตอร์เดิม (อาคารเหนือ) มีความสูง  และ 2 เวิลด์เทรดเซ็นเตอร์ (อาคารใต้) มีความสูง  อาคารแฝดดังกล่าวยังเป็นตึกระฟ้าแฝดที่สูงที่สุดในโลกจนกระทั่ง ค.ศ. 1996 เมื่อเปโตรนาสทาวเวอร์ (Petronas Towers) ในกัวลาลัมเปอร์ ประเทศมาเลเซียเปิดใช้งาน อาคารอื่น ๆ ในกลุ่มประกอบด้วยแมริออทเวิลด์เทรดเซ็นเตอร์ (3&nbsp;WTC), 4&nbsp;WTC, 5&nbsp;WTC, 6&nbsp;WTC และ 7&nbsp;WTC โดยรวมแล้ว กลุ่มอาคารนี้มีพื้นที่สำนักงานรวม  และก่อนการก่อสร้างแล้วเสร็จ มีการคาดการณ์ว่าจะรองรับผู้คนได้ประมาณ 130,000 คน

โครงการแกนกลางมีค่าใช้จ่ายประมาณ 400 ล้านดอลลาร์ (เทียบเท่า  พันล้านดอลลาร์ในปี ) เดวิด รอกกีเฟลเลอร์ เป็นผู้เสนอให้สร้างกลุ่มอาคารสำนักงานขนาดใหญ่เพื่อช่วยกระตุ้นการฟื้นฟูเมืองในโลเวอร์แมนแฮตตัน และเนลสัน รอกกีเฟลเลอร์ ผู้เป็นพี่ชาย ซึ่งขณะนั้นเป็นผู้ว่าการรัฐนิวยอร์กคนที่ 49 ได้ลงนามในกฎหมายเพื่อก่อสร้างอาคารนี้ อาคารต่าง ๆ ในกลุ่มได้รับการออกแบบโดยมิโนรุ ยามาซากิ ใน ค.ศ. 1998 การท่าเรือนิวยอร์กและนิวเจอร์ซีย์ตัดสินใจแปรรูปโดยให้บริษัทเอกชนเช่าอาคารเพื่อบริหารจัดการ และได้มอบสัญญาเช่าให้กับซิลเวอร์สไตน์พรอพเพอร์ทีส์ (Silverstein Properties) ในเดือนกรกฎาคม ค.ศ. 2001 ในช่วงที่มีอยู่ เวิลด์เทรดเซ็นเตอร์เป็นสัญลักษณ์ของโลกาภิวัตน์และอำนาจทางเศรษฐกิจและความเจริญรุ่งเรืองของสหรัฐ แม้ว่าการออกแบบจะถูกวิพากษ์วิจารณ์ในตอนแรกโดยชาวนิวยอร์กและนักวิจารณ์สถาปัตยกรรม แต่อาคารแฝดก็กลายเป็นสัญลักษณ์ของนครนิวยอร์ก มีบทบาทสำคัญในวัฒนธรรมประชานิยม และตามการประเมินหนึ่งได้ถูกนำไปใช้ในภาพยนตร์ถึง 472 เรื่อง อาคารแฝดนี้ยังถูกใช้ในการแสดงเดินไต่เชือกของฟิลิปป์ เปอตีต์ เมื่อวันที่ 7 สิงหาคม ค.ศ. 1974 หลังวินาศกรรม 11 กันยายน การกล่าวถึงกลุ่มอาคารนี้ในสื่อต่าง ๆ ได้ถูกแก้ไขหรือลบออก และมีการสร้าง "ภาพยนตร์อนุสรณ์" หลายสิบเรื่อง

เวิลด์เทรดเซ็นเตอร์ ซึ่งเป็นสัญลักษณ์ของนครนิวยอร์กและศูนย์กลางทางเศรษฐกิจที่สำคัญ เคยเป็นเป้าหมายของอาชญากรรมและเหตุการณ์ก่อการร้ายที่สำคัญหลายครั้ง รวมถึงเหตุเพลิงไหม้เมื่อวันที่ 13 กุมภาพันธ์ ค.ศ. 1975 เหตุระเบิดเมื่อวันที่ 26 กุมภาพันธ์ ค.ศ. 1993 และการปล้นธนาคารเมื่อวันที่ 14 มกราคม ค.ศ. 1998 ในวันที่ 11 กันยายน ค.ศ. 2001 กลุ่มสลัดอากาศในเครือข่ายอัลกออิดะฮ์ได้จี้เครื่องบินโบอิง 767 สองลำ พุ่งชนอาคารแฝดทีละลำ ห่างกันสิบเจ็ดนาที โดยมีผู้คนระหว่าง 16,400 ถึง 18,000 คนอยู่ในอาคารแฝดเมื่อถูกโจมตี ไฟที่ลุกไหม้จากการชนรุนแรงขึ้นจากเชื้อเพลิงไอพ่นที่ลุกไหม้ ซึ่งประกอบกับความเสียหายเบื้องต้นต่อเสาโครงสร้างของอาคาร ทำให้ในที่สุดอาคารทั้งสองก็ถล่มลงมา การโจมตีคร่าชีวิต 2,606 คนในและรอบอาคาร รวมถึงผู้โดยสารทั้งหมด 147 คนบนเครื่องบินทั้งสองลำ (ไม่รวมสลัดอากาศ 10 คน) เศษที่ตกลงมาจากอาคาร ประกอบกับไฟที่ลุกลามในอาคารรอบข้างที่เกิดจากเศษที่ตกลงมา นำไปสู่การถล่มบางส่วนหรือทั้งหมดของอาคารทั้งหมดในกลุ่มเวิลด์เทรดเซ็นเตอร์ รวมถึง 7 เวิลด์เทรดเซ็นเตอร์และทำให้เกิดความเสียหายร้ายแรงต่ออาคารขนาดใหญ่อื่น ๆ อีก 10 แห่งในพื้นที่โดยรอบ

กระบวนการเก็บกวาดและฟื้นฟูพื้นที่เวิลด์เทรดเซ็นเตอร์ใช้เวลาแปดเดือน ซึ่งในระหว่างนั้นซากอาคารอื่น ๆ ก็ถูกรื้อถอน ในวันที่ 30 พฤษภาคม ค.ศ. 2002 เหล็กชิ้นสุดท้ายของเวิลด์เทรดเซ็นเตอร์ถูกนำออกอย่างเป็นทางการ ปัจจุบันมีการสร้างกลุ่มอาคารเวิลด์เทรดเซ็นเตอร์ใหม่ขึ้นมาพร้อมกับตึกระฟ้าใหม่หกหลังและอาคารอื่น ๆ อีกหลายหลัง ซึ่งหลายแห่งสร้างเสร็จแล้ว มีการเปิดอนุสรณ์สถานและพิพิธภัณฑ์สำหรับผู้เสียชีวิตในการโจมตี ศูนย์คมนาคมด่วนใหม่ และสวนลอยฟ้า อนุสรณ์สถานมีสระน้ำสะท้อนแสงสี่เหลี่ยมสองสระอยู่ตรงกลางเพื่อระบุตำแหน่งที่อาคารแฝดเคยตั้งอยู่ วันเวิลด์เทรดเซ็นเตอร์ อาคารที่สูงที่สุดในซีกโลกตะวันตกด้วยความสูง  และเป็นอาคารหลักสำหรับกลุ่มอาคารใหม่นี้ สร้างเสร็จในเดือนพฤษภาคม ค.ศ. 2013 และเปิดใช้งานในเดือนพฤศจิกายน ค.ศ. 2014

## ข้อมูลทั่วไป
เริ่มก่อสร้างเมื่อ พ.ศ. 2509 (อาคาร 1 สร้างเสร็จเมื่อ พ.ศ. 2513 และอาคาร 2 เมื่อ พ.ศ. 2515 เริ่มทำพิธีเปิดอาคารวันที่ 4 เมษายน พ.ศ. 2516 แต่ละวันจะมีพนักงานทำงานในอาคารนี้มากกว่า 50,000 คน และนักท่องเที่ยวมากกว่า 200,000 คน เวิลด์เทรดเซ็นเตอร์มีรหัสไปรษณีย์ของตัวเอง คือ 10048

เวิลด์เทรดเซ็นเตอร์เป็นสัญลักษณ์ของนครนิวยอร์ก และปรากฏตัวในภาพยนตร์จำนวนมาก เช่น เรื่อง The Godfather III, World Trade Center, MIB, United 93, Oliver and Company , The Walk (ไต่ขอบฟ้าท้านรก)

## อาคาร
 
เวิลด์เทรดเซ็นเตอร์ประกอบด้วย 7 อาคาร ดังต่อไปนี้
* เวิลด์เทรดเซ็นเตอร์ 1 (อาคารเหนือ) มี 110 ชั้น
* เวิลด์เทรดเซ็นเตอร์ 2 (อาคารใต้) มี 110 ชั้น
* เวิลด์เทรดเซ็นเตอร์ 3 (โรงแรมมาร์ริออทท์) มี 22 ชั้น
* เวิลด์เทรดเซ็นเตอร์ 4 (อาคารพลาซ่าเหนือ) มี 9 ชั้น
* เวิลด์เทรดเซ็นเตอร์ 5 (อาคารพลาซ่าใต้) มี 9 ชั้น
* เวิลด์เทรดเซ็นเตอร์ 6 (U.S. Customs House) มี 8 ชั้น
* เวิลด์เทรดเซ็นเตอร์ 7 มี 47 ชั้น

### อาคารแฝด
อาคารแฝดหมายเลข 1–2 เป็นอาคารที่สูงที่สุด มี 110 ชั้น โดยอาคารเหนือ มีความสูง 530 เมตร (รวมเสาอากาศ) และอาคารใต้ มีความสูง 417 เมตร สร้างเสร็จเมื่อ พ.ศ. 2515 และ พ.ศ. 2516 ตามลำดับ แซงตึกเอ็มไพร์สเตตขึ้นเป็นอาคารที่สูงที่สุดในโลก ก่อนจะถูกทำลายสถิติโดยอาคารเซียร์ทาวเวอร์ในชิคาโก และสูงที่สุดในนครนิวยอร์ก

แต่ละอาคารมีพื้นที่ใช้สอย 3.8 ล้านตารางฟุต (350,000 ตร.ม.) ถ้านับรวมอาคารทั้งหมดจะมีพื้นที่ใช้สอยรวม 11.2 ล้านตารางฟุต (1.04 ล้าน ตร.ม.) โครงสร้างอาคารทั้งคู่เป็นแบบโครงเหล็กกล้า ผนังกระจกคล้ายกำแพงม่านแก้ว บางส่วนของสำนักงานเป็นกำแพงปูนปาสเตอร์ เพื่อประหยัดน้ำหนักของแต่ละชั้น

คนทั่วไปสามารเข้าชมทัศนียภาพจากอาคารได้ในส่วนของภัตตาคารบนยอดอาคาร (ชั้น 107) ของอาคารเวิลด์เทรดเซ็นเตอร์ 1 ชื่อ *"วินโดว์ออฟดิเวิลด์"* ("Windows on the World") และจากอาคารเวิลด์เทรดเซ็นเตอร์ 2 ชื่อ "*ท็อปออฟดิเวิลด์*" ("Top of the World")

## รายชื่อการก่อวินาศกรรม
### การก่อวินาศกรรมใน พ.ศ. 2536
เมื่อวันที่ 26 กุมภาพันธ์ พ.ศ. 2536 เวลา 12:18 น. ตามเวลาท้องถิ่น รถบรรทุกที่มีระเบิดน้ำหนัก 1,500 ปอนด์ ได้ระเบิดบริเวณที่จอดรถใต้ดินของอาคาร 1 ทำให้เกิดหลุมกว้างประมาณ 100 เมตร มีผู้เสียชีวิต 6 คนและผู้บาดเจ็บจำนวนมาก ผู้ก่อการร้าย 6 คนถูกจับใน พ.ศ. 2540 และ พ.ศ. 2541

### การก่อวินาศกรรมใน พ.ศ. 2544

เมื่อวันที่ 11 กันยายน พ.ศ. 2544 ได้มีการปล้นเครื่องบินพาณิชย์และพุ่งเข้าชนอาคารแฝดซึ่งได้แก่ อเมริกัน แอร์ไลน์ เที่ยวบินที่ 11 ชนอาคารเวิลด์เทรดเซ็นเตอร์ 1 บริเวณชั้นที่ 90-95 และยูไนเต็ด แอร์ไลน์ เที่ยวบินที่ 175 ชนอาคารเวิลด์เทรดเซ็นเตอร์ 2 บริเวณชั้นที่ 75-90 ส่งผลให้ทั้งสองอาคารถล่มในเวลาต่อมา โดยอาคารแรกที่ถล่ม คือ อาคารสอง ถล่มหลังจากถูกชน 1 ชั่วโมงเศษ และอาคารหนึ่งได้ถล่มหลังอาคารสอง 45 นาที (หรือหลังจากถูกชน 1 ชั่วโมง 45 นาที) หลังจากนั้น อาคาร 7 ได้ถล่มในวันถัดมา เนื่องจากการถล่มของอาคารทั้งคู่ทำให้รากฐานของอาคาร 7 ไม่มั่นคง ประกอบกับตัวอาคารเกิดไฟไหม้ ทำให้โครงเหล็กค้ำยันของอาคาร 7 ถล่มลง แต่โชคดีที่มีการอพยพคนออกจากอาคารนี้ก่อนที่จะถล่ม ส่วนอาคารที่เหลืออีก 4 อาคาร ได้รับความเสียหายอย่างหนักเนื่องจากถูกอาคาร 1 และอาคาร 2 ถล่มทับ มีผู้เสียชีวิตอย่างเป็นทางการรวม 2,749 คน

สาเหตุที่อาคารถล่ม เกิดจากแรงปะทะของเครื่องบินโบอิง 767 ซึ่งมีน้ำหนักประมาณ 170 ตัน พุ่งเข้าชนตัวอาคารแบบเฉือนจุดกึ่งกลางภายในอาคารด้วยความเร็ว 570 กิโลเมตรต่อชั่วโมง เป็นแรงกระทำต่ออาคารสูงขณะอยู่กับที่ (Dynamic Lode) ชิ้นส่วนบางส่วนของเครื่องบินเช่น เครื่องยนต์โบอิง 767 ได้หลุดออกจากตัวอาคาร แต่ส่วนใหญ่ชิ้นส่วนของเครื่องบินกระจายฝังอยู่ในตัวอาคาร ประกอบกับแรงระเบิดมหาศาลจากการลุกไหม้ของน้ำมันเครื่องบินที่บรรจุมาเต็มถังน้ำมัน ส่งผลให้เสาหลักและช่องลิฟท์ของอาคารเสียหาย ทำให้การกระจายน้ำหนักของอาคารต้องกระจายอ้อมส่วนที่เสียหาย แต่การชนนี้ยังไม่ทำให้ตัวอาคารถล่มลงทันที เนื่องจากอาคารถูกออกแบบให้ทนต่อการชนของเครื่องบินขนาด โบอิง 707 โครงสร้างหลักของอาคารเป็นแกนเหล็กตรงกลางอาคาร (Steel Framed Tuble) และมีโครงเหล็กถัก (Truss) จากแกนหลักไปยังผนังอาคาร เพลิงที่ไหม้ในอาคารมีอุณหภูมิสูงถึง 800 องศาเซลเซียส ส่งผลให้โครงเหล็กถักสูญเสียความแข็งแรง เกิดการงอตัวจากน้ำหนักอาคารและหลุดออกจากจุดยึด ทำให้อาคารแต่ละชั้นถล่มลงด้วยน้ำหนักของแต่ละชั้นเอง (Self Weight) หลังจากการชน 1 ชั่วโมง

## การก่อสร้างใหม่ (นิวเวิลด์เทรดเซ็นเตอร์)

เวิลด์เทรดเซ็นเตอร์มีแผนการก่อสร้างใหม่ในชื่อ **Memory Foundations** ซึ่งประกอบด้วยอาคารดังต่อไปนี้
* อาคารเวิลด์เทรดเซ็นเตอร์ 1  (ชื่อเดิม คือ ฟรีดอมทาวเวอร์: Freedom Tower) สูง 1,776 ฟุต (541.3 ม.) มี 104 ชั้น เริ่มก่อสร้างเมื่อวันที่ 27 เมษายน พ.ศ. 2550 และแล้วเสร็จในวันที่ 3 พฤศจิกายน พ.ศ. 2557 โดยมีการปรับปรุงแบบหลายครั้ง จนในที่สุดได้แบบสุดท้ายโดยสถาปนิกชื่อลิเบสกินด์ (Libeskind) และภูมิสถาปนิกชื่อ ปีเตอร์ วอล์คเกอร์ (Peter Walker) ผู้ออกแบบลานอนุสรณ์สถาน อ้างอิงเว็บไซต์การประกวดแบบ 
* อาคาร 2 เวิลด์เทรดเซ็นเตอร์ (200 ถนนกรีนวิช) สูง 1,350 ฟุต (410.5 ม.) มี 90 ชั้น เริ่มก่อสร้างเมื่อวันที่ 1 มิถุนายน พ.ศ. 2553 คาดว่าจะแล้วเสร็จในปลายปี พ.ศ. 2567 
* อาคาร 3 เวิลด์เทรดเซ็นเตอร์ (175 ถนนกรีนวิช) สูง 1,079 ฟุต (329 ม.) มี 69 ชั้น เริ่มก่อสร้างเมื่อ พ.ศ. 2553 ก่อสร้างแล้วเสร็จใน พ.ศ. 2561
* อาคาร 4 เวิลด์เทรดเซ็นเตอร์ (150 ถนนกรีนวิช) สูง 978 ฟุต (298 ม.) มี 78 ชั้น เริ่มก่อสร้างเมื่อ พ.ศ. 2552 และแล้วเสร็จในวันที่ 13 พฤศจิกายน พ.ศ. 2556
* อาคาร 5 เวิลด์เทรดเซ็นเตอร์ (130 ถนนลิเบอร์ที) สูง 910 ฟุต (280 ม.) มี 80 ชั้น เริ่มก่อสร้างเมื่อวันที่ 9 กันยายน พ.ศ. 2554
* อาคาร 7 เวิลด์เทรดเซ็นเตอร์ มีความสูง 743 ฟุต (226 เมตร) มี 52 ชั้น เริ่มก่อสร้างเมื่อวันที่ 7 พฤษภาคม พ.ศ. 2545 ก่อสร้างแล้วเสร็จในวันที่ 23 พฤษภาคม พ.ศ. 2556
* อนุสรณ์สถานและพิพิธภัณฑ์ 11 กันยายนแห่งชาติ มีความสูง 20 - 23 เมตร เริ่มก่อสร้างเมื่อเดือนมีนาคม พ.ศ. 2549 แล้วเสร็จในวันที่ 11 กันยายน พ.ศ. 2554 (Memorial) และ 15 พฤษภาคม พ.ศ. 2557 (Museum)

## อ้างอิง

## แหล่งข้อมูลอื่น

* World Trade Center – Silverstein Properties
* World Trade Center (1997) - World Trade Center (2001) – Port Authority of New York & New Jersey
* 
* Building the Twin Towers: A Tribute – slideshow by *[[Life (magazine)|Life]]* magazine
* New York: A Documentary film  features the construction and destruction of the World Trade Center in the seventh and final episode of the series directed by Ric Burns.
* Historic video with scenes of World Trade Center under construction in 1970

หมวดหมู่:ตึกระฟ้าในแมนแฮตตัน
หมวดหมู่:หอคอยแฝด
หมวดหมู่:วินาศกรรม 11 กันยายน พ.ศ. 2544
หมวดหมู่:อดีตสิ่งก่อสร้างในนครนิวยอร์ก